Barça 107 - Manresa 71
De forma inapel·lable, el Barça s'ha desfet del Manresa en un partit on l'equip blaugrana ha fet una demostració tant física com tècnica d'alta volada. Ja des del salt inicial s'ha vist que l'equip local, que continua el seu creixement, sortia per totes. Desarborant l'atac del rival, tancant el rebot i estan molt encertat tant pel que fa a l'atac estàtic com al contraatac, els blaugranes han deixat sense arguments al que teòricament havia de ser un rival complicat, com ho demostra la seva condició d'equip revelació de la temporada. Però a aquest Barça ja no li fa por res i si la setmana passada es va desfer d'un outsider al títol, avui ha acabat per empetitir a un dels equips més complicats de guanyar de la competició perquè alguna cosa vol dir el fet que sigui el vuitè a la classificació de l'ACB i que estigui, ara per ara, classificat pels play-offs. Tot i que a l'inici del matx no semblava que passaria el que ha acabat passant, sinó tot el contrari. Els homes de Joan Peñarroya han començat molt encertats, 2-5 després d'un triple de Pere Tomàs, tot i una cistella d'Ante Tomic. Però hi havia una cosa que demostrava que l'equip blaugrana estava en el bon camí i era el domini del rebot defensiu. Ha estat empatar a 5, amb un triple de Pau Ribas, i tot ha començat a canviar. Entre el domini a la pintura pròpia, gràcies a un molt actiu Víctor Claver, i que ha aparegut Chris Singleton, la cosa s'ha començat a decantar. Un triple del de Canton, una cistella de Ribas després de recuperació defensiva en la primera línia de defensa, una cistella de Claver i el segon triple de Singeton, obren forat al lluminós, 17-7. L'escapada blaugrana obliga a Peñarroya, que ja comença a fer cara de patir un dolorós mal d'estómac, a demanar temps mort. Encara no s'ha arribat al minut 5 de joc i les coses pinten fatal pels visitants. Després de la pausa, una cistella més de Ribas, amb Pesic començant les rotacions. Els forasters són capaços de reduir una mica el desavantatge, 19-11, abans que dos triples seguits de Singleton trenquin per l'espinada la defensa visitant, 25-11. Mentre els del Bages només fan un punt, òbviament de tir lliure, els locals continuen la feina en atac, anotant Pierre Oriola que ha entrat per Tomic i un triple marca de la casa de Kyle Kuric pel 32-14. Una cistella visitant tanca el capítol amb 18 amunt pels locals, 32-14.
A Peñarroya no li queden massa arguments per intentar convèncer als seus homes que encara es pot fer alguna cosa en aquest partit. Ell, però, ho intenta. I de fet, després d'un triple fallat per Rolands Smits, qui demostra que és humà, un triple d'Erik Murphy, fa creure als seus que encara tot és possible. Però en realitat aquest pensament és una quimera, com s'encarregarà de demostrar-ho tot seguit Thomas Heurtel. El base francès pren el comandament de les accions atacants del seu equip anotant de forma consecutiva, sis punts, 2 cistelles i dos tirs lliures pel 38-17. Peñarroya que havia començat el matx molt actiu, tal com acostuma, va baixant pistonada a mesura que el partit avança i la diferència al marcador s'eixampla. Pe acabar-ho d'adobar, un espectacular tap d'Oriola a Cady Lalanne, evita una cistella clara els visitants i per acabar de fer mal, Kuric anota un triple i posteriorment una esmaixada culminant un contraatac, 43-19. Peñarroya s'asseu a la banqueta resignat, no li queda una altra que gaudir del joc de l'equip blaugrana. Els seus anoten un tir lliure mentre que Oriola anotarà un triple i un contraatac per continuar augmentant la renda, 48-20. De nou Peñarroya, alguna cosa ha de fer, demana temps mort, però com el del primer període serà completament inútil. De nou Kuric anota per partida doble. Primer un tir des de 5 metres i posteriorment un alley-hoop que prèviament ha dibuixat Heurtel, 52-20. Un triple de Guillem Jou alleugereix la ferida, abans que Pesic demani un temps mort. Poc després el tècnic de Novi Sad aprofita l'avinentesa per continuar fent rotacions. Si abans ha donat minuts a Artem Pustovyi, ara li toca a Aleix Font sortir a pista. Triple d'Heurtel i dos tirs lliures d'Oriola abans que un triple de Tomislav Zubcic redueixi un pèl el marge local, 57-28. Una cistella final del pivot ucrainià envia el matx al descans amb un avantatge pels locals de 29 punts, 59-30.
L'inici del tercer quart serveix per comprovar que mentre l'atac blaugrana no està massa encertat, Pustovyi no acaba de concretar alguna possessió clara dins de la pintura rival, la defensa continua treballant de valent. Els triples de Tomàs i Zubcic, donen aire als visitants, tot i que l'actitud de Peñarroya demostra que no se senten capaços de recuperar el terreny perdut, tot i que l'única anotació blaugrana en el que portem de segon període és un tir lliure transformat per Pustovyi. Aprofitant que els locals ara mateix estan passant per un mal moment en atac, el tècnic foraster ordena defensa zonal 3-2. Sembla un brindis al sol, i més per fer veure que s'intenta fer alguna cosa que per veritablement intentar refer l'equip. L'invent se n'anirà en orris després d'una esmaixada amb addicional de Claver que desfà la zona com si fos sucre dins d'una tassa de cafè. Immediatament tornen a defensa individual, però un tir lliure de Jaka Blazic i una cistella de Kevin Pangos, tornen a enfilar la renda local per sobre els 30 punts, 69-38. Els locals només han de mantenir el domini en el rebot defensiu per anar tranquils. Un nou triple de Singleton puja el llistó fins als 34 punts per sobre, 72-38. Reaccionen els del Bages amb quatre punts i un triple de Gabriel Lündberg, amb una única resposta en forma de cistella d'Oriola pel 74-45. Un rebot capturat pels manresans a la pintura local permet que arribin als 47 punts, abans que una cistella i addicional de Smits seguida d'una cistella manresana tanquin el tercer període amb 77-49 a l'electrònic.
Amb tot decidit, els blaugranes continuaran lluitant en defensa com si el matx encara estès en disputa. Anota Blazic i després ho fa Kuric amb un triple. Amb la defensa local que continua sent modèlica, arriben dos tirs lliures d'Heurtel pel 84-54. Anota Oriola, mentre Zubcic fa un altre triple, 86-61. Tornen a pista Pustovyi i Font, amb Pesic que aprofita com van les coses per continuar donant una considerable quantitat de minuts als que habitualment no juguen gaire. Ni un ni l'altre deceben. De fet el cinc que hi ha a pista està format pels jugadors amb menys minuts i curiosament el ritme tant defensiu com ofensiu no se'n ressent, demostrant la implicació de tot el planter en els plans de Pesic. Pustovyi fa una esmaixada mentre Font fa el que millor sap, anotar un triple pel 91-64 a 4.16 per la fi. De Peñarroya, ara mateix no hi ha notícies, perquè fa estona que s'ha confirmat que del partit d'avui, els seus jugadors, trauran poques coses de profit. Un parell d'esmaixades de Pustovyi fan arribar el marge als 39 punts, 95-66 a 2.48 per la fi. Blazic amb un triple, Pustovyi amb un tir lliure i dos d'en Font serveixen per superar el centenar de punts pels de casa, 101-70 a 1.20 per la fi. Una nova cistella de Font després d'una recuperació en defensa i dues cistelles finals de Smits tanquen el matx amb el record d'aquesta temporada de punts anotats pels blaugranes, superant els 106 aconseguits el dia del Fuenlabrada. El resultat final,107-71, mostra clarament com ha anat el partit.